Duisende vertroulike dokumente lê in veld | Netwerk24
Deur Kaydene Davids 07 Januarie 2019 14:42
Duisende vertroulike dokumente met inligting van aansoekers vir maatskaplike toelaes is op 'n oop veld in Thaba Nchu naby Bloemfontein gevind.
Patricia Kopane. Foto: Mlungisi Louw
Van die dokumente sluit beëdigde verklarings deur vroue in wat tydelike huisvesting soek weens mishandeling deur hul eggenoot en gevalle van kindermishandeling wat deur 'n hof ondersoek moet word, sê Patricia Kopane, die DA se kandidaat as premier van die Vrystaat.
Sy en Geordin Hill-Lewis, 'n DA-LP, het 'n mislukte afvalherwinningsaanleg besoek toe hulle op die dokumente afgekom het. Die mees onlangse aansoek is gedateer Oktober 2018.
Kopane sê Butana Komphela, LUR vir maatskaplike ontwikkeling in die Vrystaat, moet die saak dringend ondersoek en diegene wat daarvoor verantwoordelik is, aanspreeklik hou. Dit is onaanvaarbaar dat die departement van maatskaplike ontwikkeling so roekeloos met vertroulike inligting is.
Die besonderhede van kinders is veronderstel om veilig bewaar te word en nie in 'n oop stuk veld gestort word nie. Dit kan kinders aan gewetenlose mense blootstel en hulle kan slagoffers van identiteitsbedrog word.
"Dit is 'n ernstige oortreding van die Kinderwet."
Sy sê dit is belangrik dat die dokumente en afskrifte van identiteitsdokumente wat nie gesertifiseer is nie, in 'n veilige plek bewaar word om te verhinder dat die inligting misbruik word.